Diari Oficial de la Generalitat Valenciana


Sumari del DOGV 6547, del 20-06-2011 (2011/7133)

DECRET 73/2011, de 17 de juny, del Consell, pel qual es prorroga la suspensió parcial de la vigència de les Normes Subsidiàries de Planejament del municipi de Caudiel.
-----------------------------------------------------------------------------------------------------------------------------------------------------------------------

### Dades del document

Número de DOGV
:   6547

Data del DOGV
:   20-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/7133


Data del document
:   17-06-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Caudiel
    * administració local
    * pla d'urbanisme

DECRET 73/2011, de 17 de juny, del Consell, pel qual es prorroga la suspensió parcial de la vigència de les Normes Subsidiàries de Planejament del municipi de Caudiel. [2011/7133]  
Mitjançant el Decret 79/2009, de 12 de juny, el Consell va acordar la suspensió parcial de la vigència de les Normes Subsidiàries de Planejament de Caudiel exclusivament respecte a l'ordenació de 13 zones de sòl urbà.  
Per mitjà del Decret 98/2010, d'11 de juny, del Consell, i a instàncies de l'Ajuntament de Caudiel, es va prorrogar, en els mateixos termes, la suspensió parcial de la vigència de les Normes Subsidiàries de Planejament del municipi de Caudiel.  
El 3 de maig de 2011 va tindre entrada en la Conselleria de Medi Ambient, Aigua, Urbanisme i Habitatge l'acord de 26 d'abril de 2011, del Ple de l'Ajuntament de Caudiel, pel qual va sol·licitar novament la pròrroga de la suspensió de la vigència de planejament d'aquest municipi.  
L'11 de maig de 2011 es va remetre per via telemàtica a l'Ajuntament de Caudiel sol·licitud de documentació complementària en relació amb la suspensió de la vigència de planejament, la qual va tindre entrada en la Direcció General d'Urbanisme el 6 de juny de 2011, consistent en informes tècnic i jurídic.  
La facultat d'efectuar la suspensió del planejament que s'insta ve recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, que regula la possibilitat que la suspensió es mantinga fins a l'entrada en vigor del nou pla en elaboració i, com a màxim, pel termini de quatre anys, i s'ha d'establir el règim urbanístic aplicable transitòriament al municipi.  
  
Atés que l'expedient es troba en el Servei Territorial d'Urbanisme de Castelló per a l'aprovació definitiva, a fi que se sotmeta a avaluació ambiental estratègica, i atés que l'alçament de la suspensió de la vigència de les Normes Subsidiàries de Caudiel produiria efectes desfavorables per al model territorial escollit per la corporació, el qual ve a ser respectuós amb el medi ambient, és per això que es considera oportú i necessari accedir a la sol·licitud de l'Ajuntament de Caudiel i prorrogar la suspensió parcial de la vigència de les Normes Subsidiàries pel període d'un any.   
  
Tot això ve corroborat pels informes de l'arquitecte municipal i de la secretària de l'ajuntament on es concreta i justifica en la necessitat de la suspensió, incidint en l'obligatorietat de preservar les mateixes zones determinades en anteriors pròrrogues al sòl urbà del municipi de possibles actuacions edificatòries, que crearien un conflicte d'interessos urbanístics entre el planejament vigent i el Pla General en tramitació. De la mateixa manera, en els informes esmentats es mantenen les previsions del nou Pla General que resulten incompatibles amb el planejament vigent, sent d'interés públic evitar, en la mesura que siga possible, l'execució d'aquelles, ja que això provocaria la proliferació d'actuacions contràries a la nova ordenació, arribant, fins i tot, a fer-la inviable.  
  
En els informes es mantenen les 13 zones de sòl urbà en què es considera necessari preservar la suspensió de la vigència de les Normes Subsidiàries de Planejament de Caudiel. L'àmbit espacial de la pròrroga de la suspensió és el mateix que el determinat en el Decret 79/2009, de 12 de juny, del Consell, prorrogat, al seu torn, mitjançant el Decret 98/2010, d'11 de juny, del Consell.  
La pròrroga de la suspensió no pot excedir el termini d'un any, termini que es considera suficient per a la finalització de la tramitació del Pla General de Caudiel.  
Tot això atenent a criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament de Caudiel en tant que administració responsable de l'elaboració d'aquest Pla General.  
  
Per tot l'anterior, complits els tràmits procedimentals, a proposta del conseller d'Indústria, Comerç i Innovació i vicepresident primer del Consell, i amb la deliberació prèvia del Consell, en la reunió del dia 17 de juny de 2011,  
  
Decrete  
  
Article 1. Àmbit de la pròrroga de la suspensió de planejament  
Prorrogar la suspensió parcial de la vigència de les Normes Subsidiàries de Planejament del municipi de Caudiel, aprovada mitjançant el Decret 79/2009, de 12 de juny, del Consell, prorrogada, al seu torn, mitjançant el Decret 98/2010, d'11 de juny, del Consell, exclusivament respecte de les 13 zones de sòl urbà delimitades en l'annex del decret inicial.  
  
Article 2. Durada de la pròrroga  
La pròrroga de la suspensió s'ha de mantenir fins a l'entrada en vigor del Pla General de Caudiel que es troba en fase d'elaboració i, com a màxim, pel termini d'un any.  
  
Article 3. Règim transitori  
El règim urbanístic transitori aplicable en el sòl afectat per la pròrroga de la suspensió de planejament és el mateix que el determinat en el Decret 79/2009, de 12 de juny, del Consell.  
  
Disposició final  
  
Única. Efectes  
Aquest decret produirà efecte des del dia que es publique en el Diari Oficial de la Comunitat Valenciana.  
  
València, 17 de juny de 2011  
  
El president de la Generalitat,  
FRANCISCO CAMPS ORTIZ  
  
El conseller d'Indústria, Comerç i Innovació  
 i vicepresident primer del Consell,  
VICENTE RAMBLA MOMPLET